b'\n_START_ARTICLE_\nBad Blue Boys\n_START_SECTION_\nHistoria\n_START_PARAGRAPH_\nRyhm\xc3\xa4 perustettiin vuonna 1986 nimell\xc3\xa4 Bad Blue Boys. Nimi viittaa Bad Boys-nimiseen elokuvaan. Kannattajakunta laajeni pian koko Zagrebin kaupunkiin ja kannattajat alkoivat tehd\xc3\xa4 matkoja. Matkoja tehtiin usein Jugoslavian alueelle ja niiden aikana tapahtui paljon v\xc3\xa4kivaltaisuuksia eri joukkueiden kannattajien kesken. 1990-luvun alussa perustettiin ensimm\xc3\xa4inen Bad Blue Boys-faniklubi. Poliittisesti kannattajaryhm\xc3\xa4 oli asettunut tukemaan Kroatian demokraattista liittoa sek\xc3\xa4 Franjo Tu\xc4\x91mania. 13. toukokuuta 1990 Dinamo Zagreb ja Belgradin Punainen t\xc3\xa4hti pelasivat vastakkain. Zagrebiin oli saapunut 1\xc2\xa0500 Delijen, Punaisen t\xc3\xa4hden ultrakannattajien ryhm\xc3\xa4n, j\xc3\xa4sent\xc3\xa4. Delijen johtajana toimi tuolloin Arkan. Seurojen v\xc3\xa4linen ottelu jouduttiin kuitenkin lopettamaan, sill\xc3\xa4 Punaisen t\xc3\xa4hden kannattajat ja Bad Blue Boys aloittivat v\xc3\xa4kivaltaisuudet. Jotkut Bad Blue Boysin edustajat kokevat, ett\xc3\xa4 Kroatian sota alkoi t\xc3\xa4st\xc3\xa4 v\xc3\xa4likohtauksesta._NEWLINE_Kroatian sodassa Bad Blue Boysin j\xc3\xa4senet taistelivat Kroatian puolella, ja koska Kroatian armeijalla ei ollut viel\xc3\xa4 omia tunnuksia, he pitiv\xc3\xa4t Dinamon merkki\xc3\xa4. Sodan j\xc3\xa4lkeen Tu\xc4\x91man vaihtoi Dinamo Zagrebin nimen muutamaan kertaan, koska piti vanhaa nime\xc3\xa4 liian serbimielisen\xc3\xa4. Vuonna 1993 seuran nimi vaihdettiin muun maussa Croatia Zagrebiksi. Koska Dinamo Zagreb oli symboloinut Kroatian vastarintaa Jugoslaviaa vastaan, olivat kannattajat h\xc3\xa4mmentyneit\xc3\xa4 uudesta nimest\xc3\xa4. Vuoden 1995 vaalitilaisuudessa Tu\xc4\x91man kutsui Dinamon kannattajia ulkomaisiksi agenteiksi. Lopulta Bad Blue Boys aloitti boikotin, jolloin seuran katsojam\xc3\xa4\xc3\xa4r\xc3\xa4t putosivat kahdestakymmenest\xc3\xa4 tuhannesta kolmeen tuhanteen. My\xc3\xb6hemmin seuran nimeksi palautui Dinamo Zagreb._NEWLINE_2000-luvulla kannattajaryhm\xc3\xa4n toimintaa ovat leimanneet huliganismi sek\xc3\xa4 rasismi. Vuonna 2008 ryhm\xc3\xa4n j\xc3\xa4senet uhkasivat journalisteja graffitissa. Elokuussa 2010 Bad Blue Boys alkoi boikotoida seuran otteluita. Boikotin syy oli kannattajien mukaan Dinamon nykyjohto. Tempaus kesti yli vuoden ajan, sill\xc3\xa4 elokuussa 2011 Bad Blue Boys lopetti boikotoinnin.\n_START_SECTION_\nYleist\xc3\xa4\n_START_PARAGRAPH_\nBad Blue Boys on Dinamon kotipeleiss\xc3\xa4 stadionin pohjoisp\xc3\xa4\xc3\xa4dyss\xc3\xa4, maalin takana. _NEWLINE_Kroatian tunnetuin derby-ottelu k\xc3\xa4yd\xc3\xa4\xc3\xa4n Dinamon ja Hajduk Splitin v\xc3\xa4lill\xc3\xa4. Ottelusta k\xc3\xa4ytet\xc3\xa4\xc3\xa4n nimityst\xc3\xa4 Vje\xc3\xa8ni Derby (suom. ikuinen derby). Dinamolla ja Kroatian etel\xc3\xa4osista tulevien joukkueiden v\xc3\xa4lill\xc3\xa4 on ollut j\xc3\xa4nnitteit\xc3\xa4. Hajdukin ja Dinamon v\xc3\xa4list\xc3\xa4 ottelua pidet\xc3\xa4\xc3\xa4n erityisen alttiina v\xc3\xa4kivaltaisuuksille ja viime vuosina katsomov\xc3\xa4kivaltaa on pyritty kitkem\xc3\xa4\xc3\xa4n._NEWLINE_Bad Blue Boysin oma kauppa avattiin Zagrebissa marraskuussa 2011.'